ஸ்ரீரங்கப்பட்டணா அருகில் காவேரி ஆற்றின் கரையில் அமைந்துள்ள இந்த ரங்கணாத்திட்டு பறவைகள் சரணாலயம் கர்நாடகா செல்லும் சுற்றுலாப் பயணிகள் தவறாமல் பார்க்க வேண்டிய சுற்றுலாத் தலமாகும். ஆறு தீவுத்திட்டுகளை உள்ளடக்கிய இந்த சரணாலயம் 67 சதுர கிலோ மீட்டர் பரப்பளவைக் கொண்டுள்ளது. இந்த பகுதிக்கு ஜூன் முதல் அக்டோபர் வரையிலான இடைப்பட்ட காலத்தில் பயணம் செய்வது ஏற்றது. இந்த சரணாலயத்தில் பல பிரசித்தமான புலம் பெயர் பறவைகளான கூழைக்கடா, செங்கால் நாரை போன்றவை வாழ்கின்றன. இதைத் தவிர அரிவாள் மூக்கன், கரண்டிவாயன், கொக்கு, நீர்க்காகம், கௌதாரி போன்ற பறவைகளும் இங்கு காணப்படுகின்றன. படகுச்சவாரி செல்வதன் மூலம் கொக்கு, கரண்டி வாயன், நாரை போன்றவற்றை பார்க்கலாம்.